钦定古今图书集成/方舆汇编/职方典/第1155卷 > 《襄州到任表》曾巩
## 钦定古今图书集成/方舆汇编/职方典/第1155卷 > 《襄州到任表》曾巩

“伏奉敕命，就差权知襄州，已于今月二十七日到任
上讫。”缘同气之私恩，陈便亲之微志，就吏善郡，得侍
安舆。《中谢》。伏念臣素坚向学之心，幸遇好文之主，备
名儒馆，十有三年。然而三易外邦，五回星岁，比亦再
过于双阙，未尝一对于清光。常存倾藿之诚，惟有向
日；虚有戴盆之势，何以望天。而臣昨治济南，最为烦
剧。野有群行之盗，里多武断之豪。驯致肃清，始熄凶
残之害；自强柔懦，颇殚竭蹶之劳。今者或就安闲，少
休疲钝。出观美俗，尤多汉广之高；入奉慈颜，不悯汝
坟之瘁。兹为窃冒，厥有端原。此盖伏遇皇帝陛下，奖
引士伦，推崇世教。小艺片言之善，偏长一曲之材。皆
欲养成，未尝弃废。故今优佚，俯及孤“蒙。敢不拊慰此
民，宣明上德。永念沉碑之旧，自顾何功。未志投博之
勤。庶几小补。臣无任《云云》。”